Document ID: 32014R1306

PROVEDBENA UREDBA KOMISIJE (EU) br. 1306/2014
оd 8. prosinca 2014.
o izmjeni Provedbene uredbe (EU) br. 750/2014 produljenjem razdoblja za podnošenje prijava za mjere zaštite od epidemijske dijareje u svinja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno njezin članak 18. stavke 1. i 7.,
budući da:
(1)
Provedbena uredba Komisije (EU) br. 750/2014 (2) donesena je na temelju dojava o novoj koronavirusnoj crijevnoj bolesti svinja koja je uzrokovana novonastalim alfa koronavirusima svinja, uključujući virus svinjske epidemijske dijareje te novi delta koronavirus svinja u Sjevernoj Americi. Provedbenom uredbom propisuju se mjere zaštite u pogledu unosa u Uniju pošiljaka živih svinja za rasplod i proizvodnju iz područja u kojima je prisutna bolest koju uzrokuju ti virusi radi osiguranja ispunjenja potrebnih jamstava na gospodarstvima podrijetla te radi sprečavanja unosa u Uniju svinjske epidemijske dijareje koju uzrokuju ti virusi. Te mjere zaštite primjenjivat će se do 12. siječnja 2015.
(2)
U znanstvenom mišljenju Europske agencije za sigurnost hrane iz 2014. (3) („mišljenje EFSA-e”) navodi se da su matrice za koje je dojavljeno da prenose te viruse zaražene životinje, njihov izmet, hrana i predmeti kontaminirani izmetom. Mišljenjem EFSA-e daje se dodatna znanstvena potpora mjerama zaštite uspostavljenima Provedbenom uredbom (EU) br. 750/2014. Epidemiološka situacija u trećim zemljama pogođenima novom koronavirusnom crijevnom bolesti svinja koja je uzrokovana novonastalim alfa koronavirusima svinja, uključujući virus svinjske epidemijske dijareje te delta koronavirus svinja, nije se promijenila od datuma donošenja Provedbene uredbe (EU) br. 750/2014 u pogledu rizika od širenja tih svinjskih crijevnih koronavirusa.
(3)
U svjetlu mišljenja EFSA-e i razvoja situacije u pogledu bolesti, mjere zaštite uspostavljene Provedbenom uredbom (EU) br. 750/2014 potrebno je produljiti do kraja listopada 2015. Razdoblje primjene te Provedbene uredbe trebalo bi stoga na odgovarajući način izmijeniti.
(4)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
U članku 2. stavku 2. Provedbene uredbe (EU) br. 750/2014 datum „12. siječnja 2015.” zamjenjuje se datumom „31. listopada 2015.”.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. prosinca 2014.

Labels: 3
18
6